സ്വഭാവ മഹിമ ഉറപ്പാക്കേണ്ടതുതന്നെ സര്വമേഖലകളിലും തട്ടിപ്പുകാരും ക്രിമിനലുകളുമടക്കം കള്ളനാണയങ്ങള് കയറിപ്പറ്റുന്ന ഇക്കാലത്ത് സര്ക്കാര് ശമ്ബളം നല്കുന്ന സ്ഥാപനങ്ങളില് പുതുതായി നിയമനം നേടുന്നവരുടെ പശ്ചാത്തലം പരിശോധിക്കാനുള്ള സര്ക്കാര് തീരുമാനം സര്വഥാ സ്വാഗതാര്ഹമാണ്. ഇപ്പോള് അങ്ങനെയൊരു സമ്ബ്രദായമില്ലാത്തതിന്റെ ന്യൂനതകള് കൂടുതലായി ശ്രദ്ധയില്പ്പെട്ടതിനെത്തുടര്ന്നാണ് ഈ തീരുമാനം. സര്ക്കാര് വകുപ്പുകളില് പി.എസ്.സി മുഖേന നടക്കുന്ന നിയമനങ്ങളില് പൊലീസ് പരിശോധന നിലവിലുണ്ട്. പുതുതായി എയ്ഡഡ് വിദ്യാഭ്യാസ സ്ഥാപനങ്ങള്, പൊതുമേഖലാ സ്ഥാപനങ്ങള്, സഹകരണ സ്ഥാപനങ്ങള്, ക്ഷേമനിധി ബോര്ഡുകള്, വികസന അതോറിട്ടികള്, ദേവസ്വം ബോര്ഡുകള് എന്നിവയിലെ നിയമനങ്ങള്ക്കും പൊലീസ് വെരിഫിക്കേഷന് നിര്ബന്ധമാക്കാനാണ് ആലോചന. പൊതുഖജനാവിലെ പണം ഉപയോഗിച്ച് ശമ്ബളം നല്കുന്ന ഇത്തരം സ്ഥാപനങ്ങളിലെ ജീവനക്കാര്ക്ക് സര്ക്കാരിനോടും സമൂഹത്തോടും പ്രതിബദ്ധത മാത്രമല്ല, അക്കൗണ്ടബിലിറ്റിയും ഉണ്ടായിരിക്കേണ്ടത് ആവശ്യം തന്നെ. നിയമനം നടന്ന് ഒരുമാസത്തിനകം പൊലീസിന്റെ അന്വേഷണ റിപ്പോര്ട്ടിന്റെ അടിസ്ഥാനത്തിലാകും സര്വീസില് തുടരുന്നതിനുള്ള അന്തിമ അംഗീകാരം. പൊലീസ് വെരിഫിക്കേഷനില് ഗുരുതര വിവരങ്ങള് ശ്രദ്ധയില്പ്പെട്ടാല് നിയമനം നേടിയ ആള് പുറത്തുപോകേണ്ടിവരും. വസ്തുതകള് മറച്ചുവച്ചാലും പ്രത്യാഘാതങ്ങള് നേരിടേണ്ടിവരും. ചുരുക്കത്തില് സര്ക്കാര് ശമ്ബളം പറ്റുന്ന ഏതു ജോലിക്കു ചേരുന്നവരുടെയും സ്വഭാവമഹിമ ഉറപ്പുവരുത്തിയശേഷമാകും സ്ഥിരനിയമനം. പതിറ്റാണ്ടുകള്ക്കു മുമ്ബുണ്ടായിരുന്ന കാടന് പൊലീസ് വെരിഫിക്കേഷനില്നിന്ന് വ്യത്യസ്തമായിരിക്കും പുതിയ ഏര്പ്പാടെന്നു കരുതാം. അന്ന് കമ്മ്യൂണിസ്റ്റ് ബന്ധത്തിന്റെയും അനുഭാവത്തിന്റെയും പേരില് ഒട്ടേറെപ്പേര്ക്ക് സര്ക്കാര് ഉദ്യോഗം നിഷേധിക്കപ്പെട്ട ചരിത്രമുണ്ട്. അനവധി അദ്ധ്യാപകരെയും സര്വീസില് നിന്നു പുറത്താക്കിയിരുന്നു. എയ്ഡഡ് വിദ്യാഭ്യാസ സ്ഥാപനങ്ങളില് അദ്ധ്യാപകരായും അനദ്ധ്യാപകരായും കയറിക്കൂടുന്നവരില് ധാരാളം പേര് ക്രിമിനല് പശ്ചാത്തലമുള്ളവരാണെന്നു ബോദ്ധ്യമായതിന്റെ അടിസ്ഥാനത്തിലാണ് ഇത്തരം സ്ഥാപനങ്ങളിലെ നിയമനങ്ങള്ക്കും പൊലീസ് പരിശോധന നിര്ബന്ധമാക്കുന്നത്. എയ്ഡഡ് സ്ഥാപനങ്ങളില് ജോലിക്കു കടന്നുകൂടാന് ഇപ്പോള് പണവും സ്വാധീനവും മാത്രം മതി. മാനേജ്മെന്റ് ആവശ്യപ്പെടുന്നത്ര പണം നല്കാന് തയ്യാറുള്ള ആരെയും നിയമിക്കാന് തുടങ്ങിയ കാലം മുതല് തുടങ്ങിയതാണ് ഈ അവസ്ഥ. എയ്ഡഡ് വിദ്യാഭ്യാസ സ്ഥാപനങ്ങളില് നിയമിക്കപ്പെടുന്നവര്ക്ക് രാഷ്ട്രീയ പ്രവര്ത്തനത്തിനും വിലക്കില്ലാത്തതിനാല് ഇത്തരക്കാരുടെ നിയമനങ്ങളില് രാഷ്ട്രീയ സ്വാധീനം പ്രധാന ഘടകമാകാറുണ്ട്. പീഡനക്കേസുകള് ഉള്പ്പെട്ട പല ക്രിമിനല് കേസുകളിലും പ്രതികളായവര് അദ്ധ്യാപകരുടെ കൂട്ടത്തിലുണ്ടെന്നാണ് സര്ക്കാരിനു ലഭിച്ച രഹസ്യ റിപ്പോര്ട്ടുകള്. സര്ക്കാരില് നിന്നു ശമ്ബളം പറ്റുന്ന ഏതു ജോലിക്ക് അപേക്ഷിക്കുമ്ബോഴും അപേക്ഷകന്റെ പൂര്വചരിത്രം വ്യക്തമാക്കുന്ന സത്യവാങ്മൂലം നിര്ബന്ധമാക്കേണ്ടതാണ്. വിദ്യാഭ്യാസ സ്ഥാപനങ്ങളിലെ നിയമനങ്ങളില് നിലവില് സര്ക്കാരിന് നേരിട്ടു നിയന്ത്രണങ്ങളൊന്നുമില്ലാത്തത് വലിയ പാകപ്പിഴയാണ്. നിയമനാധികാരം മാനേജ്മെന്റുകള്ക്കും ശമ്ബളം നല്കാനുള്ള ബാദ്ധ്യത സര്ക്കാരിനുമെന്ന വിചിത്ര സമ്ബ്രദായം പതിറ്റാണ്ടുകളായി നിലനില്ക്കുകയാണ്. എയ്ഡഡ് അദ്ധ്യാപക നിയമനങ്ങള് പി.എസ്.സിക്കു വിടണമെന്ന ആവശ്യം എന്തായാലും അംഗീകരിക്കപ്പെടാന് സാദ്ധ്യതയില്ലാത്തതിനാല് നിയമിക്കപ്പെടുന്നവരുടെ സ്വഭാവമഹിമയെങ്കിലും ഉറപ്പുവരുത്താനുള്ള പുതിയ നീക്കം സ്വാഗതാര്ഹമാണ്. സമൂഹത്തെ നടുക്കുന്ന നിരവധി സംഭവങ്ങള് സമീപകാലത്തായി വിദ്യാലയങ്ങളില് നിന്നു പുറത്തുവരുന്നുണ്ട്. കുറ്റവാളികള്ക്ക് രാഷ്ട്രീയ കക്ഷികളില് നിന്നു ലഭിക്കുന്ന സംരക്ഷണമാണ് സ്ഥിതി കൂടുതല് വഷളാക്കുന്നത്. അദ്ധ്യാപകന് യോജിക്കാത്ത സ്വഭാവമുള്ളവര് ആ നിലയില് തുടരുകയില്ലെന്ന് ഉറപ്പുവരുത്തേണ്ട ഉത്തരവാദിത്വം രാഷ്ട്രീയകക്ഷികള് ഏറ്റെടുക്കുകയാണു വേണ്ടത്.